**בבית המשפט המחוזי בתל אביב - יפו** **מ.ת 11-19-**

**בפני שופט תורן**

**המבקשת: מדינת ישראל**

באמצעות פרקליטות מחוז ת"א (פלילי)

הנרייטה סולד 1, תל אביב-יפו 64294

טלפון: 03-6970222 פקס: 03-6919108

**- נ ג ד -**

**המשיב: מיכאל מניחס**

יליד 1978, ת"ז ...

... חולון

**במעצר מיום 29.10.19**

**בקשה למעצר עד תום ההליכים המשפטיים**

**לפי סעיף 21 לחוק סדר הדין הפלילי (סמכויות אכיפה-מעצרים), תשנ"ז-1996**

**בית המשפט הנכבד מתבקש להורות על מעצרו של המשיב עד לתום ההליכים המשפטיים נגדו.**

1. נגד המשיב הוגש כתב אישום הכולל תשעה אישומים, שעניינם בעיקר ביצוע עבירת ניסיון לגרימת אדם לעזוב את מדינתו לשם העסקתו בזנות, וכן עבירות של הבאת אדם לעיסוק בזנות וסרסרות (ריבוי מקרים).
2. המשיב נעצר ביום 28.10.19, מעצרו הוארך מעת לעת בהחלטות בית משפט השלום בתל אביב, ועתיד להסתיים **ביום 22.11.19 בשעה 12:00**, על פי החלטת כב' השופטת עדי יעקובוביץ במ"י 51841-10-19.

**ואלה נימוקי הבקשה:**

1. לבית המשפט הנכבד הוגש כתב אישום המייחס למשיב עבירת ניסיון לגרימה לעזיבת המדינה לשם זנות – לפי סעיף 376ב יחד עם סעיף 25 לחוק העונשין (להלן: "**חוק העונשין**"); וכן עבירות של הבאת אדם לעיסוק בזנות – לפי סעיף 202 לחוק העונשין; עבירות של ניסיון להבאת אדם לעיסוק בזנות – לפי סעיף 202 לחוק העונשין, עבירת פרסום שירותי זנות של בגיר – לפי סעיף 205ג(א) לחוק העונשין וריבוי עבירות סרסרות – לפי סעיף 199(א) לחוק העונשין.
2. עניינם של האישומים בכתב האישום, בחלקו הדומיננטי של המשיב במסגרת משרד שירותי ליווי **(להלן: "המשרד")** שפעל החל משנת 2017, בבעלותו של אורן שץ (**להלן: "אורן")** ובניהולם של אורן ושל אלכס בוכמן **(להלן: "אלכס")**. המשיב הועסק במשרד, במשך כ- 18 חודשים, עובר ליום מעצרו ב-29.10.19. במסגרת העסקתו, נטל המשיב חלק מרכזי בתפעול פעילות המשרד, לרבות בקשר מול הנשים אשר הובאו לעיסוק בזנות במסגרתו, ובביצוע משימות הקשורות לפעילות השוטפת של המשרד ונהנה מאמונם המיוחד של אורן ואלכס.

5. א. המשיב ניהל את פעילות המשרד, יחד עם אורן ואלכס, תוך שימוש ב-15 מכשירי טלפון סלולריים ייעודיים שמספריהם פורסמו במודעות. בין היתר, ענו המשיב ואלכס לשיחות הטלפון שהתקבלו מלקוחות, תיאמו הזמנות מול לקוחות, נשים ונהגים וניהלו מעקב אחר דמי האתנן שהתקבלו ומיקומם בכל רגע נתון.

1. במשך כשבועיים ימים, בין התאריכים 8.10.19 ועד ליום 25.10.19, שימש המשיב כמחליפו של אלכס, אשר שהה בחופשה, ופעל בהעדרו להנעת נשים השוהות בישראל או מחוצה לה, לצורך עיסוק בזנות ובין היתר, ביצע שיחות עם נשים השוהות בחו"ל או בישראל לשם כך ובשתי הזדמנויות אף הפנה אותן למתווך הדירות לצורך הסדרת מגורים.
2. בין היתר במהלך תקופה זו, ניסה המשיב בצוותא חדא עם אורן, אלכס ופבל שילוב (להלן:"**פבל**") להביא לידי עיסוק בזנות, נשים אשר הועסקו במשרדי ליווי בישראל, וניסה לגרום לאישה אחת לעזוב לשם כך את ארצה, תוך ביצוע פעולות שונות, כמפורט בכתב האישום.
3. בנוסף, על פי האמור באישומים 2-9, העסיק המשיב, בצוותא חדא עם אורן ואלכס, שורה של נשים, אשר הובאו על ידי אחרים לידי עיסוק בזנות במשרד וסרסר בהן, הכל כמפורט בכתב האישום.
4. **נגד המשיב קיימות ראיות לכאורה להוכחת העבירות המיוחסות לו בכתב האישום שהוגש נגדו והן בתמצית:**
   1. **גרסת המשיב בהודעותיו,** בהן הודה כי שימש פקיד במשרדם של אורן ואלכס. המשיב ניסה למזער את חלקו בתפעול המשרד וטען כי הינו פקיד "מן השורה". כן מסר המשיב בחקירותיו, פרטים מפלילים על אודות אורן ואלכס וכן לגבי מעורבים אחרים.
   2. **הודעותיהן של המתלוננות באישומים 2 ו-4-9**, המתארות את התנאים בהם הועסקו במסגרת המשרד כמפורט באישומים השונים וקושרות את המשיב למעשיו. בנוסף, מצויה בחומר החקירה, הודעת המתלוננת **באישום השמיני** הקושרת את המשיב להבאתה לידי עיסוק בזנות.
   3. **הודעות מפלילות** של נהגים ועדים נוספים אשר הועסקו על ידי אורן ואלכס במסגרת פעילות המשרד.
   4. **תוצרי האזנות סתר** המתעדים שיחות בין המשיב לבין אלכס ואורן, בין היתר, על אודות ניהול ותפעול המשרד וכן אודות תנאי אספקת שירותי המין, הכל כמפורט באישום הראשון. כמו כן נשמע המשיב משוחח עם לקוחות, נהגים ונשים. השיחות הללו משקפות באופן בהיר את חלקו של המשיב בתפעול ובניהול העסק וכן את מידת מעורבותו.
   5. **מודעות** שפורסמו על ידי באתרי המרשתת לצורך "גיוס" נשים מחבר העמים השוהות בארץ ובחו"ל, והבאתן לישראל לשם העסקתן בזנות. מספרי הטלפון המופיעים במודעות אלו קושרים בין היתר, את המשיב למיוחס לו בכתב האישום.
   6. **מודעות פרסום שירותי מין** אשר פורסמו על ידי אורן ואלכס ופבל באתרי המרשתת וביישומון ה- Telegram. מספרי הטלפון במודעות אלו קושרו בין היתר, גם למשיב.
   7. **מסמכים ורישומים** אשר נתפסו בחזקתו של המשיב והמתעדים את פעילות הסרסרות המיוחסת לו בצוותא עם אורן ואלכס.
   8. **דו"חות חדירה וחיפוש בטלפונים סלולריים ותוצריהם** – הכוללים בין היתר התקשרויות רבות בין המשיב לבין אלכס ואורן, וכן התקשרויות מול הנשים השוהות בארץ ובחו"ל, נהגים ולקוחות – המלמדים על פעילות ענפה של המשרד העוסקת ב"גיוס" נשים ממדינות חבר העמים לשעבר, בין נשים השוהות בישראל ובין נשים השוהות מחוצה לה, על מנת שתספקנה שירותי מין בישראל תמורת תשלום.
5. למשיב הרשעה קודמת אחת משנת 2007 בעבירות היזק לרכוש במזיד, ניסיון לגניבה והשגת גבול פלילית.

1. **עילות מעצר:**
   1. מעשיו של המשיב מקימים נגדו את חזקת המסוכנות כמפורט בסעיף 21(א)(1)(ב) לחוק סדר הדין הפלילי (סמכויות אכיפה-מעצרים), תשנ"ו-1996. מדובר במי שפעל בצוותא חדא עם אחרים, להבאתן של נשים לידי עיסוק בזנות ולקבלת חלק מדמי האתנן שניתנו לכל אחת מהנשים. היקף הפעילות במשרד **בה נטל המשיב חלק משמעותי לאורך זמן רב** מקים יסוד לחשש ממשי, כי באם ישוחרר יוסיף המשיב לבצע עבירות ממין דומה.
   2. עבירות ההבאה והסרסרות מהוות חוליה משמעותית בסחר בבני אדם, ומכאן המסוכנות הגבוהה הנשקפת מהמשיבים. לעניין זה יפים דבריו של א' רובינשטיין ב**ע"פ 10545/04:**

**"תעשיית הזנות" מורכבת, כאמור, חוליות חוליות; אילולא שיתוף פעולה מצד חוליות אנושיות אחרות, הסרסורים והמביאים לידי עיסוק בזנות, לא היה הסחר בבני אדם הופך לפעילות עבריינית כדאית במובן הכלכלי. הסרסורים והמביאים לידי עיסוק בזנות הם הדרגים האחראיים למיסודה של תעשיית זנות המפיקה רווחים גדולים על גבן של קרבנות הסחר."**

* 1. על חומרת פעילותם של הסרסורים והמביאים לידי עיסוק בזנות כתב השופט חשין ב- **בש"פ 8077/01** :

**"עסקות אלו של סחר בבני אדם למטרת זנות, בדרך הטבע מערבות הן אנשים אחדים בשלבים שונים של הסחר, איש איש כחלקו, חלק מהותי יותר או מהותי פחות. סחר זה בבני אדם למטרת זנות ניתן לדמותו לפעילות שרשרת בין אנשים שונים, ושילובן של החוליות אלו באלו יוצר את הסחר מראשיתו ועד סופו. במובן זה דומים הדברים לסחר בסם מסוכן, שגם בו מעורבים אנשים שונים. אך טבעי הוא כי נקיש מכאן, שהלכה החלה בעבירת הסחר בסם תחול על ענייננו שלנו אף-הוא, לאמור, ששומה עליהם על בתי המשפט לעשות כמיטבם לשבור את השרשרת הרעה בכל מקום שיימצא להם, והרי שבירתה של חוליה אחת תביא לפירוק השרשרת כולה. פירוש הדברים הוא זה, שבתי המשפט יתייחסו בחומרת-יתר לכל אחת מן החוליות בשרשרת הסחר בבני אדם למטרת זנות ; וכדרכה של ההלכה בנושא הסחר בסם כן תהיה הלכה בסחר בבני אדם, שהנוטל חלק בשרשרת הסחר דינו, על דרך העיקרון, מעצר כאדם שהוכיח במעשיו כי מסוכן הוא ליחיד ולכלל".**

דברים אלה אמנם נאמרו בעיקרם בעבירות סחר בבני אדם, ואולם יפים אף לענייננו.

1. מעשיו של המשיב, היקפם ומשך פעילותו הפלילית, מלמדים על מסוכנותו הגבוהה של המשיב, כלפי ציבור הנשים בפרט וכלפי הציבור בכלל, ועל העדר האפשרות לאיין את מסוכנותו בדרך של חלופת מעצר.
2. **אשר על כן מתבקש בית המשפט הנכבד להורות על מעצרו של המשיב עד תום ההליכים המשפטיים נגדו.**

**רוית שפיר, עו"ד לילך שטיבל, עו"ד**

**סגנית בפרקליטות מחוז תל אביב (פלילי) סגנית בכירה בפרקליטות מחוז תל-אביב (פלילי)**

תל-אביב ‏‏כ"ד חשון תש"פ

‏22 נובמבר 2019